Virallinen lehti nro C 328 , 26/10/1998 s. 0182



B4-0946, 0947, 0948, 0950 ja 0951/98 Päätöslauselma Kosovon tilanteesta Euroopan parlamentti, joka - ottaa huomioon aiemmat päätöslauselmansa Kosovon tilanteesta ja erityisesti 12. maaliskuuta 1998 ((EYVL C 104, 6.4.1998, s. 216.)), 14. toukokuuta 1998 ((Kyseisen istunnon pöytäkirja, osa II, kohta 6.)), 18. kesäkuuta 1998 ((Kyseisen istunnon pöytäkirja, osa II, kohta 16.)) ja 16. heinäkuuta 1998 ((Kyseisen istunnon pöytäkirja, osa II, kohta 6.)) antamansa päätöslauselmat, - ottaa huomioon YK:n turvallisuusneuvoston 23. syyskuuta 1998 (S/RES/1199 (1998)), 1. lokakuuta 1998 (S/RES/1201 (1998)) ja 6. lokakuuta 1998 antamat päätöslauselmat, - ottaa huomioon NATOn neuvoston 24. syyskuuta 1998 tekemän päätöksen, - ottaa huomioon 5. ja 6. lokakuuta 1998 pidetyn neuvoston kokouksen tulokset, A. ilmaisee syvän huolensa kaikkein keskeisimpien ihmisoikeuksien jatkuvista ja lisääntyneistä loukkauksista sekä etnisistä puhdistuksista ja raaásta voimankäytöstä, jota Jugoslavian joukot ovat kohdistaneet Kosovon siviiliväestöön, mikä on aiheuttanut lukuisia siviiliuhreja, B. on hyvin järkyttynyt siitä, että useista Kosovon osista on löytynyt lukuisia joukkohautoja, joihin on haudattu paljon Serbian turvajoukkojen raakuuksien siviiliuhreja ja erityisesti naisia ja lapsia, C. on hyvin huolissaan siitä inhimillisestä katastrofista, jonka on aiheuttanut Jugoslavian liittotasavallan harjoittama poltetun maan taktiikka; se on aiheuttanut laajaa tuhoa, tuhonnut usein kokonaisia kyliä ja jättänyt suuren osan 230 000:sta hätäsiirtolaisesta ilman Kosovossa olevaa turvallista paikkaa, johon palata, D. katsoo, että Jugoslavian hallitus on tietoisesti häirinnyt kansainvälisiä toimia hätäsiirtolaisten auttamiseksi elintarvikkeilla ja lääkkeillä ja että näiden ihmisten kurjuus vain pahenee talven myötä, E. korostaa jälleen kerran, että serbiviranomaisten toimet ovat myös erittäin suuri uhka koko alueen rauhalle, turvallisuudelle ja vakaudelle, F. katsoo, että Serbian armeija ja sen puolisotilaalliset sekä poliisivoimat jatkavat voimankäyttöä Kosovon albaaniväestöä kohtaan ja että ne päinvastaisista lupauksista huolimatta murhasivat hiljattain suuren joukon etnisiä albaanisiviilejä ja ovat tietoisesti häirinneet kansainvälisiä toimia hätäsiirtolaisten auttamiseksi elintarvikkeilla ja lääkkeillä, G. korostaa jälleen kerran, että ainoa hyväksyttävissä oleva tapa ratkaista Kosovon selkkaus on se, että Serbian turvallisuusjoukot lopettavat täysin kaikki siviiliväestöön vaikuttavat toimet ja kaikki Serbian turvallisuusjoukkojen yksiköt vedetään pois, minkä jälkeen on aloitettava Kosovon tulevaisuutta koskeva kattava ja merkityksellinen vuoropuhelu ilman ennakkoehtoja ja kansainvälisellä tuella, H. korostaa, että on ryhdyttävä kaikkiin tarvittaviin toimiin, jotta voitaisiin lopettaa etniset puhdistukset, siviiliväestöön kohdistuvat raakuudet sekä epävakaus, jotka Belgradin hallitus on aiheuttanut, ja että Euroopan unionin ja sen jäsenvaltioiden olisi osallistuttava aktiivisesti näihin toimiin, I. muistuttaa Cardiffin Eurooppa-neuvostossa 16. kesäkuuta 1998 asetetuista Kosovoa koskeneista tavoitteista sekä täydellisestä epäonnistumisesta kaikkien niiden täyttämisessä; on siksi hyvin pettynyt neuvoston tähän saakka riittämättömään toimintaan kriisissä, J. katsoo, että NATOn neuvosto on päättänyt valmistautua sekä rajoitettuun ilmatoimintaan että vaiheittaiseen ilmaoperaatioon Kosovossa, K. korostaa jälleen kerran tarvetta kansainvälisten ja humanitaaristen järjestöjen, kuten UNHCR ja Kansainvälinen punainen risti, vapaaseen ja rajoittamattomaan pääsyyn Kosovoon, L. katsoo, että Milosevic on jatkuvasti pettänyt lupauksiaan liittyen sekä Kosovoon että demokraattisten ja taloudellisten uudistusten toteuttamiseen Serbiassa; katsoo, että Milosevic ei edusta enää ratkaisua vaan pikemminkin ongelmaa, M. katsoo, että toistaiseksi Belgradin hallitus on toteuttanut muutamia toimenpiteitä, jotka kuitenkin ovat riittämättömiä, täyttääkseen YK:n turvallisuusneuvoston päätöslauselman 1199 ehdot (1998), N. panee jälleen kerran merkille, että entistä Jugoslaviaa käsittelevän kansainvälisen sotarikostuomioistuimen syyttäjä on todennut, että Kosovon tilanne vastaa tuomioistuimen mandaatin mukaista aseellista konfliktia; 1. Tuomitsee voimakkaasti julmuudet ja etniset puhdistukset, joita serbialaiset turvallisuusjoukot ovat kohdistaneet Kosovon siviiliväestöön, ja kehottaa Belgradin hallitusta lopettamaan heti kaikki siviiliväestöön kohdistuvat serbialaisten turvallisuusjoukkojen toimet ja vetämään pois kaikki serbialaiset turvallisuusosastot; 2. Kehottaa kaikkia puolueita, ryhmiä ja siviilejä ja erityisesti Belgradin hallitusta noudattamaan täysin YK:n turvallisuusneuvoston päätöslauselmia 1160 (1998) ja 1199 (1998); 3. Kehottaa sekä Belgradin hallitusta että Kosovon kansan edustajia luomaan välittömästi tarvittavat edellytykset Kosovon konfliktin poliittiselle ratkaisulle Kosovon tulevaa asemaa koskevan kattavan ja merkityksellisen vuoropuhelun avulla kansainvälisellä tuella; 4. Kehottaa neuvostoa ja jäsenvaltioita tukemaan aktiivisesti turvallisuusneuvoston päätöstä käyttäen perustana YK:n pääsihteerin kertomusta siitä, miten Belgradin hallitus on noudattanut YK:n turvallisuusneuvoston päätöslauselmien 1160 (1998) ja 1199 (1998) ehtoja; päätös sallii sotilaallisen voiman käytön, mikä voi olla tarpeen päämäärän saavuttamiseksi; 5. Kehottaa neuvostoa ja jäsenvaltioita ryhtymään kaikkiin tarvittaviin lisätoimiin, jotta voitaisiin lopettaa Belgradin hallituksen Kosovon siviileihin kohdistamat julmuudet; 6. Tukee NATOn mahdollisen sotilaallisen väliintulon valmistelua, jotta voitaisiin suojella Kosovon kansaa ja estää konfliktin leviäminen naapurivaltioihin; 7. Vaatii rajoittamatonta liikkumisvapautta avustusjärjestöjen edustajille sekä toimivaltaisille kansainvälisille järjestöille, jotta voitaisiin valvoa tehtyjen sopimusten noudattamista ja pakolaiskatastrofin mittasuhteita; 8. Kehottaa komissiota ja neuvostoa antamaan kaiken tarvittavan humanitaarisen avun Kosovon väkivallan uhreille ja pakolaisille ja kehottaa kaikkia jäsenvaltioita olemaan palauttamatta pakolaisia ja turvapaikanhakijoita Kosovoon, jossa suojaa ei voida taata; 9. Kehottaa neuvostoa ilmaisemaan mahdollisimman jyrkän vastalauseensa Belgradin hallitukselle Jugoslavian viranomaisten äskettäisistä uhkauksista kohdella alueen riippumatonta mediaa vieraita valtoja palvelevina vihollisina ja NATOn agentteina; 10. Suosittelee, että entistä Jugoslaviaa käsittelevän kansainvälisen sotarikostuomioistuimen presidentti ja pääsyyttäjä tutkivat Miloseviciin kohdistetut syytteet ihmiskuntaa vastaan tehdyistä rikoksista ja sotarikoksista; 11. Kehottaa puhemiestään välittämään tämän päätöslauselman komissiolle, neuvostolle, WEU:lle, NATOlle, YK:n turvallisuusneuvostolle, Jugoslavian liittotasavallan ja Serbian presidenteille ja hallituksille ja Kosovon kansan edustajille.